哭朱嚴伯
作者：徐璣
朝代：宋

paragraphs: 脩麓長髯客，風儀野老邊。
夕陽烏袖薄，細雨葛巾偏。
握手相從日，寒雲未雪天。
釅醅篘不盡，鮓醢罄無捐。
共舸浮江北，聯吟就幾篇。
梅花知老矣，流水尚依然。
倚杖臨臯別，東風白髮前。
官途三載遠，世事古人先。
疋布心曾許，交情後莫傳。
蕭蕭瓜井暮，瑟瑟故廬烟。
衰病身如木，懷思淚欲泉。
磨詩終未穩，空向月嬋娟。